b"\n_START_ARTICLE_\nRatpenat cuallarg europeu\n_START_SECTION_\nDescripci\xc3\xb3\n_START_PARAGRAPH_\nS\xc3\xb3n molt caracter\xc3\xadstiques les seves orelles: grans i amples, es projecten cap endavant fins a gaireb\xc3\xa9 tapar els ulls i, semblantment a com ocorre en les ratapinyades orelludes i en la de bosc, queden unides a nivell de la base. Com que es disposen mig replegades, vistes de perfil semblen allargades, per\xc3\xb2 si s'estenen es veu que en realitat tenen forma arrodonida. Van prove\xc3\xafdes d'un tragus petit i quadrangular, dif\xc3\xadcil de veure._NEWLINE_El llavi superior, gros i carn\xc3\xb3s, \xc3\xa9s solcat per arrugues profundes disposades verticalment._NEWLINE_Les ales s\xc3\xb3n llargues i estretes, formades per una membrana gruixuda i als dits dels peus hi t\xc3\xa9 uns p\xc3\xa8ls r\xc3\xadgids._NEWLINE_El pelatge \xc3\xa9s curt i suau, de color gris negr\xc3\xb3s amb reflexos marronosos, m\xc3\xa9s clar per la part ventral que per la dorsal. Les orelles i la membrana alar tenen una tonalitat molt semblant._NEWLINE_Dimensions corporals: cap + cos (80 - 92\xc2\xa0mm), cua (44 -57\xc2\xa0mm), avantbra\xc3\xa7 (57 -65\xc2\xa0mm) i envergadura alar (410 -450\xc2\xa0mm)._NEWLINE_Pes: 25 - 50 g\n_START_SECTION_\nH\xc3\xa0bitat\n_START_PARAGRAPH_\nQualsevol lloc on pugui trobar un amagatall adequat entre les esquerdes de les roques en cingles, espadats, coves i altres llocs inaccessibles, o b\xc3\xa9 entre els blocs de pedra de les construccions humanes i, m\xc3\xa9s rarament, en els forats dels arbres.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nViu a la pen\xc3\xadnsula Ib\xc3\xa8rica, Fran\xc3\xa7a, Marroc, Alg\xc3\xa8ria, Tun\xc3\xadsia, L\xc3\xadbia, Israel, Jord\xc3\xa0nia, Ar\xc3\xa0bia Saudita, Iran, Iraq, Azerbaidjan, Turkmenistan, Tadjikistan, Kirguizistan, Afganistan, \xc3\x8dndia, Xina (Yunnan), Indon\xc3\xa8sia, Madeira, Mallorca i les Illes Can\xc3\xa0ries.\n_START_SECTION_\nCostums\n_START_PARAGRAPH_\nNormalment en cada esquerda es refugien entre un i cinc individus, per\xc3\xb2 en alguna ocasi\xc3\xb3 se n'han vist fins a una vintena, sempre separats els uns dels altres, mai en contacte._NEWLINE_Quan ja \xc3\xa9s fosc, surt a ca\xc3\xa7ar en espais oberts, amb un vol alt, r\xc3\xa0pid i rectilini._NEWLINE_No entra en letargia, per\xc3\xb2 els dies m\xc3\xa9s freds de l'hivern pot optar per no sortir del seu amagatall en tota la nit._NEWLINE_Aquest ratpenat \xc3\xa9s un animal robust capa\xc3\xa7 de suportar l'escassesa d'aigua i d'aliments i les temperatures extremes.\n_START_SECTION_\nEsp\xc3\xa8cies semblants\n_START_PARAGRAPH_\nLa cua que sobresurt considerablement del patagi i les orelles grosses i carnoses la fan clarament identificable entre les altres esp\xc3\xa8cies de ratpenat."